google/wiki40b huggingface dataset:
Endoskoop

Endoskoop (kreeka keelest éndon – 'sees' + scopéō – 'vaatan, vaatlen') on optiline või optomehaaniline seade, mille abil saab vaadata raskesti ligipääsetavaid kohti läbi loomuliku või kunstliku ava. 
Eristatakse meditsiinilisi ja tehnilisi endoskoope. 
Lisaks liigitatakse neid painduvateks, jäikadeks, elektroonilise või kiudoptilise videokujutisega, juhtimisega või juhtimiseta endoskoopideks. Endoskoop leiutati aastal 1806.

Ehitus

Tüüpiline painduv videoendoskoop koosneb käepidemest, pikast ja peenest painduvast tööosast, pöördmehhanismist, videoobjektiiviga peast, toitekaablist ja pistikust. Kiudoptilise endoskoobi kujutist vaadatakse läbi okulaari. Elektroonilise endoskoobi kujutis kuvatakse seadme ekraanil reaalajas. Käepidemel on hoovad või rattad, millega saab endoskoobi pead pöörata. Lihtsamatel ja odavamatel painduvatel endoskoopidel ei ole pöördmehhanismi. Tihti on endoskoobil olemas töökanal, mille kaudu saab teha protseduure patsiendi või masina sees. Kõikidel endoskoopidel on olemas oma valgus, kas sisseehitatud või välisest valgusallikast saadud.

Tehnilised endoskoobid

Tehnilised endoskoobid ehk tehnoskoobid annavad võimaluse hinnata vastutusrikaste masinate ja seadmete seisukorda tehnilise ülevaatuse käigus (lennukite turbiinid, sisepõlemismootorite silindrid jt), kui ligipääs on piiratud või seadme lahtimonteerimine väga kallis. Samuti leiavad tehnilised endoskoobid kasutust tollis ja jõuorganisatsioonides, näiteks auto kütusepaagi ülevaatusel keelatud ainete või esemete tuvastamiseks. 
Tehnilistel endoskoopidel tihti ei ole töökanalit, kuid selle asemel võib neil olla integreeritud mõõtesüsteem. Näiteks on firma Karl Storz tehnoskoobid varustatud täpse lasermõõtepeaga, millega mõõdetakse defektide suurust näiteks lennukimootorite labadel ja põlemiskambritel. 
Endoskoopidele on tekkinud ka alternatiiv – sisseneelatavad kapslid, mis pildistavad seedimisteed seda läbides. Kapselendoskoopia ei asenda küll tavapäraseid endoskoopiaid, ent annab võimaluse uurida soole osa, mis teiste endoskoopiliste uuringute korral jääb visualiseerimata.
Tänu tehnoloogilisele arengule muutuvad tänapäevased endoskoobid väiksemaks ja pildikvaliteet läheb paremaks. Väheinvasiivne endoskoopiline diagnostika, endoskoopilised operatsioonid ja masinate tehniline hooldus endoskoobi abil on tänapäeval laialt levinud ning nendes valdkondades areneb endoskoobi kasutamine üha edasi.
23rd Street

23ʳᵈ Street on New Yorgi keskse linnaosa Manhattani tänavajoonestikus rõhtsirge kahesuunaline tee.
Kullamäe asulakoht

Kullamägi on muistne asulakoht, mis asub Kastre vallas Kastre küla territooriumil Emajõe kaldast 180 m lõunas soost esilekerkival kühmul.
Kullamägi oli vaheaegadega asustatud alates kolmanda aastatuhande teisest poolest kuni esimese aastatuhande esimese pooleni eKr. Kullamäe asulakohal on palju ühiseid jooni Akali asulakohaga, mis jääb 2,5 kilomeetrit ida poole.
Arkusfunktsioonid

Arkusfunktsioonid ehk tsüklomeetrilised funktsioonid on trigonomeetriliste funktsioonide pöördfunktsioonid. Arkusfunktsioonid on mitmesed funktsioonid.
Arkusfunktsioonid on arkussiinus, arkuskoosinus, arkustangens, arkuskootangens, arkusseekans, arkuskoosekans.
Aderholdi mõis

Aderholdi mõis (Āderholda muiža, ka Ramma muižiņa) oli mõis Lätis Riia linnas Brasa asumis. Saksa keeles Aderholdshen, ka Rammsche Höfchen. Mõisa peahoone asus Hospitāļu ielal.
Aderholdi mõisa rajas XVIII sajandil sõjaväehospidali kõrvale pagar Johan August Aderhold. Aderholdi mõis on üks vähestest Riia ümbruskonna mõisadest, mis kuulus linna käsitöölistele.
XIX sajandi alguses müüs järglasteta mees mõisa doktor Joachim von Rammile. Jenas õppinud arst hakkas esimesena Riia rahvast tuulerõugete vastu vaktsineerima, aastail 1803-1809 oli ta vaeste haigla direktor. Aastal 1806 müüs Joachim von Ramm mõisa maha.
Aderholdi mõisa hooned pole tänapäevani säilinud. Johann Christoph Brotze joonisel aastast 1803 on näha, et mõisa peahoone oli lihtne ühekorruseline palkmaja. Mõisa juurde kuulusid ka mitmed kõrvalhooned.
Kingli mõis

Kingli mõis (saksa keeles Müllershof) oli eramõis Pöide kihelkonnas Saaremaal.
Mõis rajati 16. sajandi keskpaigas.
Sininõmme Vabadussõja mälestussammas

Sininõmme Vabadussõja mälestussammas on Ida-Viru maakonnas Narva-Jõesuu linnas Peeterristi külas Sininõmme kalmistul asuv mälestusmärk. See on arvele võetud ajaloomälestisena.
Sammas avati 16. juulil 1933.
Intervall (muusika)

Konsoneerivad ja dissoneerivad intervallid

Konsoneerivad intervallid on kõlalt rahulikud. Intervallide helid on omavahelises tasakaalus ja nagu sulaksid ühte. Dissoneerivad intervallid aga jätavad rahutu mulje. Intervallide helid nagu poleks tasakaalus, tekitades ebakõla ja tingides edasiliikumist (lahendust). Konsonantsi moodustavad helid on omavahel lähemas suguluses, dissonantside puhul on helid teineteisele võõramad, kaugemad. See on tingitud kahe heli osahelide enamast või kaugemast kokkulangemisest. Intervallide konsoneerivus sõltub seega kokkulangevate ülemhelide arvust, nende lähedusest põhihelile ja nende suhtelisest tugevusest.
Konsoneerivad intervallid on: puhas priim, puhas kvart, puhas kvint, puhas oktav, väike terts, suur terts, väike sekst ja suur sekst.
Kui hinnata intervalli laadilist (helirealist) nähtust, siis tunduvad puhas priim, puhas kvint ja puhas oktav helirea püsivate astmetena (priim - I + I aste, oktav - I + VIII (I) aste, kvint - I + V aste). Kuna nad ei määra helirea mažoorsust (mažoorne helirida) ega minoorsust (minoorne helirida), võib neid nimetada naturaalseteks konsonantsideks. Traditsiooniline muusikateooria nimetab neid täielikeks konsonantsideks, kuna ülemhelide reas tekivad need intervallid keele niisuguste osade võnkumisest, mis on omavahel lihtsamates arvulistes suhetes (puhas priim = 1:1, puhas oktav = 1:2, puhas kvint = 2:3, puhas kvart = 3:4).
Puhtaiks on hakatud neid nimetama sellepärast, et nenede suurus ei ole varieeritav. Kui võrrelda osahelide reas tekkinud suhteid vastavate suhetega tempereeritud häälestuses, siis ei ole erinevust 1. ja 2. osahelil, mis tekitavad priimi ja oktavi. Erinevus on minimaalne 3. osahelil, mis võimaldab kvindi ja kvardi tekkimist.
Puhaste intervallide paralleelliikumine klassikalises mitmehäälsuses (harmoonias ja polüfoonias) ei ole võimalik. Puhas kvart mõjub täieliku konsonantsina ainult akordis ülemiste häälte vahel (e - g - c), kuna kahehäälsuses ja akordi madalamast helist moodustatuna mõjub ta tunglevalt ja vajab lahendamist (harmoonias K₆₄).
Dissoneerivad intervallid on: väike septim, suur sekund,suur septim, väike sekund, vähendatud kvint, suurendatud kvart ning teised suurendatud ja vähendatud intervallid. Harmoonilistes järgnevustes nõuavad nad lahendust.

Püsivad ja kulgevad intervallid

Nii nagu üksikud helirea astmed, võivad ka intervallid helireas olla püsivad või kulgevad ehk püsimatud. Mažooris ja minooris on püsivad intervallid need, mis moodustuvad ainult püsivaist astmeist s.o. toonika kolmkõla helidest. Konsonantsid, mis koosnevad kahest kulgevast või ühest püsivast ja ühest kulgevast astmest on kulgevad intervallid. Kulgevad intervallid on tunglevad ja liiguvad püsivaisse intervallidesse (lahenevad helirea astmete kulgevuse printsiibil). Intervalli kulgevust või püsivust võib määrata vaid kindlas helireas või helistikus. Nii võib üks ja sama intervall olla ühes või mitmes helistikus püsiv, teistes aga kulgev. Dissoneerivad intervallid on alati kulgevad ja nõuavad igal juhul lahendust.
Olümpiaküla

Olümpiaküla on olümpiamängudel osalejatele mõeldud elamisala.
Esmakordselt oli olümpiaküla kasutusel 1924. aasta Pariisi olümpiamängudel.
Võru keel

Ajalugu

Võru keel on üheks vanemaks läänemeresoome hõimukeeleks peetud lõunaeesti hõimukeele järeltulija. Teised tänapäevased lõunaeesti keeled või murded on mulgi, tartu ja setu. Viimane on küll võru keelega väga sarnane, kuid kuna setudel on alles väga omapärased iidsed kombed ja tugev identiteet, siis räägitakse sageli võru ja setu keelest eraldi. Eesti dialektoloogia traditsioonilise seisukoha järgi on setu keel murrak või murrakurühm, teised lõunaeesti keeled aga eesti keele lõunaeesti murderühma murded.
Tartlastega ühendas võrukesi mitusada aastat ühine lõunaeesti kirjakeel, mille üks vanemaid ja tähtsamaid kirjalikke mälestusmärke on 1686. aastal ilmunud "Wastne Testament".
Aastast 1885 pärineb esimene põhjalik võrukeelne aabits, Johann Hurda Wastne Wõro keeli ABD raamat. Varemalt oli välja antud ka Eesti laste sõber (1873) ja Laste edimäne luggemise ramat. Seni viimaseks võrukeelseks aabitsaks on 1995. aastal välja antud ABC kiräoppus ja lugõmik algkooli latsilõ (kordustrükk 1999).
19. ja 20. sajandil hakati kirjutama juba teadlikult võru keeles. 1990. aastatest on tarvitusel võru kirjakeel.
Võru ja setu keel on teistest lõunaeesti keeltest vanapärasemad ja põhjaeesti keelest vähem mõjutatud. Varem on neid räägitud ka kaugemal idas ja lõunas, praegustel Läti ja Venemaa aladel.

Praegune olukord

1995. aastast töötab Võru linnas riiklik teadus- ja arendusasutus Võru Instituut, mis tegeleb võru keele ja kultuuri uurimise ja arendamisega, ning korraldab selle õpetamist.
Võru keelt õpetatakse praegu korra nädalas 26 koolis, kuid ühtegi läbinisti võru õppekeelega või võru-eesti kakskeelset kooli ega klassi Eestis ei ole. Siiani pole ka ühtki võrukeelset lasteaeda ega lasteaiarühma. Kõrgkooli tasemel saab võru keelt õppida Tartu Ülikoolis.
Ainus läbinisti võrukeelne ajaleht Uma Leht ilmub kaks korda kuus. Samuti annab kaks korda kuus Vikerraadio eetrisse võrukeelse uudistesaate.
Võru keele ametliku tunnustamise protsess pole praeguseks lõpule jõudnud. Aastal 2004. loodi küll selleks  valitsuskomisjon, kuid see pole siiani võru keele õigusliku määratlemise küsimust lahendanud.
Võru keele staatuse üle on eesti meedias ajuti peetud emotsionaalseid diskussioone. Kuigi võru keele kaitseks on algatatud mitmeid projekte ja asutatud Võru Instituut, on võru keel jätkuvalt eesti keele poolt tõsiselt ohustatud. Aastal 1998 korraldatud arvamusküsitluse andmetel kõneleb võru keelt küll rohkemal või vähemal määral 90%, sealhulgas pidevalt 45% võru keeleala elanikest, kuid väga vähe on lapsi, kellele võru keel on esimene keel ja selliseid lapsevanemaid, kes oma lastega pidevalt võru keelt räägivad.
Tänapäeval on võru keel tuntud peamiselt kirjanduse, teatri, folk- ja popmuusika keelena. Aastal 2004 esindas Eestit Eurovisiooni lauluvõistlusel İstanbulis ansambel Neiokõsõ võrukeelse lauluga "Tii" ('Tee').
Kokku on pandud võru keelekorpus ja arendamisel on võro keele masintõlge.

Küsisõnad

miä "mis", kiä "kes", kuis "kuidas", ku pall'o "kui palju", kon "kus", kohe "kuhu", kuna "millal", määne "milline", mis "missugune", mille "miks", minktarbis "milleks".
Tapu mõis

Tapu mõis (saksa keeles Lilienheim) oli rüütlimõis Kambja kihelkonnas Tartumaal.
Juraciški

Ajalugu

Alevit mainitakse esimest korda XVI sajandil. Juraciški kuulus nii Goštautastele, Nemiradele kui ka Kopaczidele. Alevit rüüstasid nii Moskva kui ka Rootsi väed.
Aastast 1795 kolmanda Poola jagamise tagajärjel Venemaa koosseisus. Uuteks omanikeks olid Kaściałoŭskid ja Radkievičid. Peale Esimest maailmasõda kuulus Juraciški Poola koosseisu, 1939. aastast Nõukogude Liitu. Aastal 1957 sai vahepeal alevi staatuse kaotanud asula taas aleviks.
Laktobatsill

Laktobatsill (Lactobacillus) on grampositiivsete anaeroobsete või fakultatiivselt aeroobsete pulkbakterite perekond. 
Kõik laktobatsilli perekonna esindajad on asporogeensed ehk spoore mitte moodustavad. 
Suur osa laktobatsillidest on liikumisvõimetud. 
Elutegevuse käigus (käärimisel) moodustavad nad piimhapet. 
Laktobatsille leidub ka inimorganismis, kus nad täidavad mitmeid elutegevuses olulisi funktsioone.
Haabersti linnaosavalitsus

Haabersti linnaosavalitsus (ametlikult Haabersti Linnaosa Valitsus) on Tallinna Haabersti linnaosa juhtimiseks moodustatud haldusorgan.
See asub aadressil Ehitajate tee 109 a.
Linnaosa vanem on Andre Hanimägi.
Michigamme'i vald

Michigamme'i vald (Michigamme Township) on vald USA-s Michigani osariigis Marquette'i maakonnas.
2010. aastal elas vallas 349 inimest. 2000. aastal 377 inimest.
Valla pindala on 367,2 km². Veepindala on 21,1 km².
Vallas asub Michigamme asula.
Sixtuse kabel

Sixtuse kabel on Vatikani Apostelliku palee tuntuim kabel. 
Kabel on kuulus oma arhitektuuri ja sisekujunduse poolest. Kabeli laemaalingu tegi Michelangelo 1508–1512, seda ning maali "Viimne kohtupäev" kabeli altariseinal peetakse tänapäeval tema loomingu parimateks teosteks.
Kabel, mille algupärane nimi oli Cappella Magna, on praeguse nime saanud paavst Sixtus IV järgi.
Hoone on muude funktsioonide kõrval konklaavi läbiviimise kohaks.
Yangel Herrera

Yangel Clemente Herrera Ravelo (sündinud 7. jaanuaril 1998 La Guairas) on Venezuela jalgpallur, kes mängib kaitsva poolkaitsjana Hispaania kõrgliiga klubis Granada ja Venezuela jalgpallikoondises.
Venezuela kõrgliigas debüteeris ta 2016. aastal Atlético Venezuela meeskonnas.
2017. aasta jaanuaris sõlmis ta lepingu Inglismaa klubiga Manchester City, kus ta suundus kohe laenule MLS-i klubisse New York City. Hooaja 2018–19 teises pooles mängis ta Huescaga Hispaania kõrgliigas. Hooajal 2019–20 mängib ta laenul Granadas.
2017. aastal sai ta Venezuela kuni 20-aastaste koondisega juunioride maailmameistrivõistlustel teise koha. Herrera ainsaks väravaks jäi turniiril kaheksandikfinaalis Jaapani vastu löödud värav, mis viis Venezuela veerandfinaali. Venezuela jalgpallikoondises tegi Herrera debüüdi 10. oktoobril 2016 mängus Brasiilia vastu. Koondisekarjääri esimese värava lõi ta 10. oktoobril 2017 MM-i valikmängus Paraguay vastu. Ta valiti 2019. aasta Copa Américal osalevasse Venezuela koondisse.
Yokhanan Vollakh

Yochanan Vollach (või Jochanan Wallach; sündinud 14. mail 1945) on Iisraeli jalgpallur.

Isiklikku

Yochanan Vollach on 186 cm pikk ja kaalub 87 kg.
Zdzitava

Ajalugu

Kuigi Zdzitava piirkond oli asustatud juba neoliitikumis, arvati veel hiljuti, et linna mainiti esimest korda aastal 1252. Hiljuti avastati aga , et linna mainiti juba aastal 1005, kui see kuulus vastasutatud Turaŭ piiskopkonda. Linna toonane asukoht oli praegusest 7 kilomeetri kaugusel Jasselda jõe kaldal, linna läbis tähtis Nemunase ja Dnepri vaheline kaubatee.
Toonane linn põles Kiievi-Vene ja jatvingite vahelises sõjas maha ja ehitati uuesti üles selle praeguses asukohas. Linnaõigused säilitas Zdzitava aastani 1430. Pärast seda oli Zdzitava Navahradaki vojevoodkonda ja Słonimi maakonda kuuluv alev, mis kuulus Tyszkiewiczitele, Sapiehadele ja Brzostowskitele.
Poola jagamisel läks Zdzitava aastal 1795 Venemaa koosseisu. Asula kuulus nüüd Hrodna kubermangu. Pärast Esimest maailmasõda kuulus Zdzitava Poola koosseisu, 1939. aastast kuulus asula Nõukogude Liitu.
Aastal 1940 sai Zdzitavast küla. Teise maailmasõja ajal olid küla ümbruse sood partisanide tegevuspiirkonnaks. Aasta 1944 alguses hõivasid partisanid küla ja kaitsesid seda sakslaste eest 6 päeva, selle sündmuse tähistamiseks püstitati külla hiljem memoriaalkompleks.
Maria Pia de Saxe-Coburgo e Bragança

Maria Pia de Saxe-Coburgo e Bragança (kirjanduslik pseudonüüm Hilda de Toledano; 13. märts 1907 Lissabon – 6. mai 1995 Verona) oli Portugali trooninõudleja. 
Ta väitis end olevat Portugali kuninga Carlos I ja 
Maria Amélia Laredó e Murça vallastütar, kuid see väide on tõestamata. Pärast kuningas Manuel II surma eksiilis kuulutas ta end troonipretendendiks.
Rabindra Prasad Adhikari

Rabindra Prasad Adhikari (5. mai 1969 Bharat Pokhari – 27. veebruar 2019 Taplejung) oli Nepali poliitik, ta kuulus Nepali Kommunistliku Partei ridadesse. Ta oli 16. märtsist 2018 kuni surmani 27. veebruaril 2019 Nepali kultuuri-, turismi- ja tsiviillennunduse minister.
Rabindra Prasad Adhikari hukkus koos kuue teise inimesega helikopteriõnnetuse tagajärjel.
Scolecophis

Levila

Scolecophis'e levila asub Guatemalas, Hondurases, El Salvadoris, Nicaraguas ja Costa Ricas.
Clemens II

Paavstiks saamine

Saksa kuninga Heinrich III korraldusel tagandati 20. detsembril 1046 Sutris toimunud sinodil ametist Silvester III ja Gregorius VI. Benedictus IX tagandati ametist jõululaupäeval 24. detsembril Roomas toimunud sinodil, kus kuninga korraldusel määrati samal päeval uueks paavstiks Clemens II, kes pühitseti ametisse esimesel jõulupühal 25. detsembril.
Heinrich III soovis esmalt paavstiks määrata Hamburg-Bremeni piiskopi Adalbert I, kuid too keeldus.
Clemens II oli Gregorius V järel teine saksa soost paavst. Ta võttis nime Clemens I järgi.

Suhted Saksa-Rooma keisriga

Clemens II sai paavstiks Saksa kuninga Heinrich III korraldusel, kelle ta kroonis 25. detsembril 1046 Saksa-Rooma keisriks. Ta pidas koos keisriga 5. jaanuaril 1047 Roomas sinodi ja käis keisri saatel 1047 Lõuna-Itaalias.

Reformid

Clemens II taunis 5. jaanuaril 1047 Roomas toimunud sinodil simooniat ja lubas ekskommunitseerida iga vaimuliku, kes tegeleb simooniaga. Ta kohustas vaimulikke, kes olid ordineeritud simooniaga tegelenud piiskoppide poolt, kahetsema 40 päeva jooksul oma patte.
Heinrich III nõudis Rooma kodanikelt ja vaimulikelt, et nad ei valiks uut paavsti ilma tema nõusolekuta.
Petrus Damianus tundis muret reformide rakendumise viibimise pärast.

Suhted Itaalia piiskoppidega

Clemens II kinnitas 18. veebruaril 1047 Salerno peapiiskopiks Johannes III.
Ta pani Benevento interdikti alla, kuna linn ei avanud Heinrich III-le väravaid.
Ta lahendas Ravenna ja Milano peapiiskopi ning Aquileia patriarhi vahelise vaidluse Ravenna kasuks.

Suhted Saksa piiskoppidega

Clemens II kinnitas 24. septembril 1047 Bambergi piiskopkonna privileegid.

Munklus

Clemens II kohtus 1047 Roomas Cluny abti Odiloniga, kellega ta pidas nõu.

Wiborada kanoniseerimine

Clemens II kanoniseeris 1047 nunn Wiborada.

Clemens II kultuuriloos

Clemens II mälestuseks avati Hornburgis 9. oktoobril 2005 monument, mille autor on skulptor Sabine Hoppe. Samal aastal tähistati Hornburgis Clemens II 1000. sünniaastapäeva.
Hildesheimi piiskop Heinrich Maria Janssen pühitses 15. juunil 1973 Hornburgi koduloomuuseumi ruumid, kus avati Clemens II ekspositsioon. Clemens II ekspositsioon asub ka Bambergi piiskopkonna muuseumis.

Surm

Clemens II suri 9. oktoobril 1047 Pesaro lähistel Montelabbates San Tommaso kloostris ja ta maeti Bambergi katedraali.
Clemens II surmas on kahtlustatud Benedictus IX toetajaid, kes võisid ta mürgitada.
Clemens II haud avati 22. oktoobril 1731 ja taas 3. juunil 1942. Säilmete põhjal on järeldatud, et ta oli 1,8 meetrit ehk 6 jalga pikk ja et tal olid kollakad või blondid juuksed. Hilisem säilmete uurimine on tuvastanud, et ta võis surra pliimürgitusse.
Kenwyne Jones

Koondisekarjäär

Debüüdi Trinidadi ja Tobago rahvuskoondises tegi Jones 29. jaanuaril 2003 mängus Soome vastu.
2006. aasta jalgpalli maailmameistrivõistlustel mängis Jones kaasa kahes kohtumises.
Esimese värava lõi ta rahvuskoondises 25. mail 2005 sõprusmängus Bermuda vastu.
Ta mängis Trinidadi ja Tobago koondises 2005., 2013. ja 2015. aasta CONCACAF Gold Cupil.
Caribbean stud poker

Caribbean Stud pokker Inglismaal ja Eestis

Caribbean Stud pokkeri reeglid USA-s erinevad veidi Inglismaa ja suure osa Euroopa omadest. Mängu tuntakse "Casino Five Card Stud Poker" või "Oasis Stud Poker" nime all ning kõik kasiinod ei kasuta progresseeruvaid jackpotte. Need kasiinod kes sellist võimalust pakuvad (tavaliselt suured kasiinoketid), kutsuvad seda mängu ametlikult "Casino Jackpot Five Card Stud Poker". Mõlemal juhul aga kutsutakse mängu siiski tavaliselt "Casino Stud pokkeriks".
Mängu põhilised reeglid on nii Inglismaal kui USA-s samad kuid väljamaksete suhted on erinevad - maksimaalne panus on tavaliselt £100 antele ning £200 bet panusele ning kõik väljamaksed tehakse vaid bet pannusele mis tähendab seda, et maksimaalne väljamakse võib olla £10,000 (kuninglik mastirida makstakse välja sama suhtega mis mastirida - 50:1
Kasiinod, mis pakuvad jackpotte, segavad kaarte üldiselt kaardisegamismasinatega kust need peale eemaldamist käsitsi mängijatele jagatakse. Väiksemad kasiinod jagavad kaarte tavaliselt käsitsi ehk seda tööd teeb diiler.
Briti kasiinod ei kasuta tavaliselt jackpottide puhul sellist süsteemi, kus jackpoti panuse mängumärk laua all olevasse kasti kukub (pärast mängija poolt vastavasse elektroonilise lugeriga avasse sisestatakse); selle asemel paneb mängija oma boonuspanuse laual asuvasse, eraldi märgistusega boonusboksi. Krupjee vajutab enne kaartide jagamist laual asuvale nupule mis panused fikseerib kuni need kõik on diileri poolt kokku korjatud. Diiler korjab boonuspanused kokku ning teab kes mängisid boonuse peale ja kes mitte. Eestis kasutatakse USA-s kasutusel olevat jackpot süsteemi.

Strateegiad

Kasutades optimaalset strateegiat on maja eelis 5,224% mängija Ante panuse suhtes. Seda strateegiat võib muuta komplitseeritumaks kuid ei anna suurt eelist kasiino vastu mängides. Tehes bet panuse vähemalt selliste kaartidega nagu Äss/Kuningas/Poiss/8/3 või parem on maja eelis 5,316%, ning on väga lähedal optimaalse strateegiaga mängides kehtivale maja eelisele.
Teiste mängijate kaartide teadmine vähendab maja eelist mängija suhtes. Mõningatel hinnangutel annab kuue mängija kaartide teadmine (30 kaarti) ning sellele vastav mängustrateegia mängijale kuni 2,3% eelise. Seetõttu on info vahetamine reeglitega keelatud.
Rakvere–Haljala maantee

Rakvere–Haljala maantee (registrinumbriga 23) on üks Eesti tugimaanteedest. 
See saab alguse Pärnu–Rakvere–Sõmeru maantee 172. kilomeetril Tõrremäe küla ja Rakvere linna piiril (liiklussõlme kuulub ka Moonaküla ühendustee). Tee pikkus on 8,3 km. Tee lõpeb Tallinna–Narva maantee 89. kilomeetril Haljala aleviku ja Kisuvere küla piiril (liiklussõlme kuulub ka Haljala ühendustee).

Asulad Rakvere–Haljala maanteel

Rakvere linn, Tõrremäe küla, Päide küla, Kisuvere küla, Haljala alevik.
Loeb Classical Library

"Loeb Classical Library" (lühend LCL) on Vana-Kreeka ja Rooma autorite tekstiväljaannete sari, milles vanakreeka- või ladinakeelse originaaliga kaasneb paralleeltekstina tõlge inglise keelde. Kreekakeelsete autorite väljaanded on rohelises köites, ladinakeelsete autorite väljaanded punases köites.
Sarja asutas 1912. aastal pankur ja filantroop James Loeb, kes selle väljaandmist ka rahaliselt toetas. Algselt andis sarja välja kirjastus William Heinemann & Co. Londonis, USAs vahendas seda esmalt kirjastus Macmillan, seejärel Putnam ja alates 1933. aastast Harvard University Press. 1989. aastast on sarja ainuväljaandja Harvard University Press. 
Sarja esimene raamat oli Apollonios Rhodiose "Argonautika" väljaanne. Lisaks tuntud kreeka ja rooma autoreile on sarjas ilmunud ka spetsiifilisemaid ja vähem tuntud autorite väljaandeid, samuti kolm köidet papüürustekste, kreeka matemaatikute tekstide väljaanne, arhailise ladina kirjanduse fragmendid jm. Sarja iseloomustab tekstikriitilise aparaadi puudumine või nappus, mistõttu ei sobi need väljaanded tõsisema filoloogilise uurimistöö jaoks. Samas on sarjal ilmumise algusest alates suur tähtsus antiikkirjanduse populariseerimisel.
Fahrensbach

Fahrensbach (Varresbeck, Varensbach, Farensbach, Францбеков) oli Reinimaalt pärit baltisaksa aadlisuguvõsa.
Reinimaalt liikus Wilhelm I Varresbecki jõe juurest Saaremaale. Mõni aeg hiljem Reinimaal suguvõsa liin katkes. Saaremaalt liikusid suguvõsa esindajad muu hulgas Liivimaale, Kuramaale, Venemaale.
Suguvõsale kuulusid eri aegadel Eesti alal Vaimõisa mõis.
Mikk Pinnonen

Mikk Pinnonen (sündinud 4. jaanuaril 1991) on eesti käsipallur.
Hooajal 2009-2010 mängis ta klubis Chocolate Boys Tallinn.
Ta on Eesti käsipalli rahvuskoondise mängija.
Liigesejäikuslik lülipõletik

Liigesejäikuslik lülipõletik ehk anküloseeriv spondüliit ehk Behterevi tõbi (ladina keeles spondylarthritis ancylopoetica) on krooniline, tervet organismi haarav põletikuline, peamiselt kogu lülisammast kahjustav liigesehaigus .